Document ID: 32010R1017
Publication Date: 2010-11-10

Title and Content:
UREDBA KOMISIJE (EU) št. 1017/2010
z dne 10. novembra 2010
o začetku prodaje žit iz zalog intervencijskih agencij držav članic na notranjem trgu
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (1) ter zlasti člena 43(f) v povezavi s členom 4 Uredbe,
ob upoštevanju naslednjega:
(1)
Uredba Komisije (EU) št. 1272/2009 z dne 11. decembra 2009 o določitvi skupnih podrobnih pravil za izvajanje Uredbe Sveta (ES) št. 1234/2007 glede odkupa in prodaje kmetijskih proizvodov z javno intervencijo (2) določa, da se žita iz zalog intervencijskih agencij prodajo prek javnega razpisa.
(2)
Države članice razpolagajo z intervencijskimi zalogami navadne pšenice in ječmena. Zaradi odziva na potrebe na trgu je treba te zaloge žit držav članic dati na razpolago na notranjem trgu. Zato je treba odpreti stalne javne razpise za ponovno prodajo žit iz zalog intervencijskih agencij držav članic na notranjem trgu. Vsako izmed njih je treba obravnavati v okviru ločenega javnega razpisa.
(3)
Zaradi upoštevanja razmer na notranjem trgu je treba določiti, da s tem razpisom upravlja Komisija. Poleg tega je treba določiti koeficient dodelitve za ponudbe z najnižjo prodajno ceno.
(4)
Za učinkovito upravljanje sistema je treba določiti pogoje in roke za pošiljanje podatkov, ki jih zahteva Komisija.
(5)
Ukrepi, predvideni s to uredbo, so v skladu z mnenjem Upravljalnega odbora za skupno ureditev kmetijskih trgov -
SPREJELA NASLEDNJO UREDBO:
Člen 1
Področje uporabe
V skladu z naslovom III Uredbe (EU) št. 1272/2009 se odpre javni razpis za ponovno prodajo žit iz zalog intervencijskih agencij na notranjem trgu.
Največje razpoložljive količine za državo članico so navedene v Prilogi k tej uredbi.
Člen 2
Datumi predložitve ponudb
1. Rok za oddajo ponudb za prvi delni javni razpis je 24. november 2010 ob 11. uri (po bruseljskem času).
Rok za oddajo ponudb za nadaljnje delne javne razpise poteče naslednje dneve ob 11. uri (po bruseljskem času):
-
8. in 15. december 2010,
-
12. in 26. januar 2011,
-
9. in 23. februar 2011,
-
9. in 23. marec 2011,
-
13. in 27. april 2011,
-
11. in 25. maj 2011.
-
15. in 29 junij 2011,
2. Ponudbe se predložijo intervencijskim agencijam, ki jih odobrijo države članice, njihov seznam pa se objavi na internetu (3).
Člen 3
Obveščanje Komisije
Uradna obvestila, določena v členu 45 Uredbe (EU) št. 1272/2009, je treba poslati do 16. ure (po bruseljskem času) na zadnji dan roka za predložitev ponudb iz člena 2 te uredbe.
Člen 4
Odločitve na podlagi ponudb
V skladu s postopkom iz člena 195(2) Uredbe (ES) št. 1234/2007 Komisija določi za vsako zadevno žito in državo članico posebej najnižjo prodajno ceno ali se v skladu s členom 46 Uredbe (EU) št. 1272/2009 odloči, da prejetih ponudb ne sprejme.
Člen 5
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 10. novembra 2010

Classification:
Level 1 Topics: 100147
100157
100161
Level 2 Topics: 100191
100253
100282
Level 3 Topics: 5283
5360
2449
1810
1786
All Topics: 1795
20
2193
2218
3170
5010
5283